Kommissionens beslutning

af 17. juli 2003

om ændring af Kommissionens beslutning 98/371/EF om dyresundhedsbetingelser og udstedelse af sundhedscertifikat ved indførsel af fersk kød fra visse europæiske lande for at tage hensyn til nogle aspekter vedrørende Estland og Litauen

(meddelt under nummer K(2003) 2561)

(EØS-relevant tekst)

(2003/533/EF)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets direktiv 72/462/EØF af 12. december 1972 om sundhedsmæssige og veterinærpolitimæssige problemer i forbindelse med indførsel af kvæg, svin, får og geder samt fersk kød og kødprodukter fra tredjelande(1), senest ændret ved forordning 1452/2001/EF(2), særlig artikel 14, 15 og 16, og

ud fra følgende betragtninger:

(1) I Kommissionens beslutning 98/371/EF(3), senest ændret ved beslutning 2002/940/EF(4), er der fastsat dyresundhedsmæssige betingelser og veterinær attestering ved import af fersk kød fra visse europæiske lande.

(2) Import af fersk kød af tamsvin til konsum var ikke tilladt fra Estland og Litauen som følge af dyresundhedsproblemer især vedrørende bekæmpelse af klassisk svinepest.

(3) De estiske og litauiske veterinærmyndigheder har indgivet en anmodning om tilladelse til at eksportere svinekød til Fællesskabet og har underbygget deres anmodning med oplysninger om svins sundhedsstatus i Estland og Litauen og bekæmpelsen af klassisk svinepest.

(4) I februar 2003 aflagde Kommissionens veterinærtjeneste kontrolbesøg i Estland og Litauen for at vurdere sundhedssituationen.

(5) Rapporter om kontrolbesøg og yderligere oplysninger fra de estiske og litauiske veterinærmyndigheder tyder på, at sundhedssituationen for svin med hensyn til klassisk svinepest i Estland og Litauen er tilfredsstillende.

(6) Det er derfor hensigtsmæssigt at bemyndige Estland og Litauen til at eksportere svinekød til Fællesskabet på visse betingelser i forbindelse med brugen af køkkenaffald til fodring af svin. De estiske og litauiske veterinærmyndigheder har givet tilsagn om, at der med henblik på eksport af svinekød vil blive oprettet en liste over svinebedrifter, der holdes under regelmæssigt veterinærtilsyn, og hvor der foretages passende kontrol for at udelukke eventuel brug af køkkenaffald til fodring af svin.

(7) Beslutning 98/371/EF bør ændres i overensstemmelse hermed.

(8) De i denne beslutning fastsatte foranstaltninger er i overensstemmelse med udtalelse fra Den Stående Komité for Fødevarekæden og Dyresundhed -

VEDTAGET FØLGENDE BESLUTNING:

Artikel 1

Bilag II til beslutning 98/371/EF affattes som angivet i bilaget til nærværende beslutning.

Artikel 2

Denne beslutning er rettet til medlemsstaterne.

Udfærdiget i Bruxelles, den 17. juli 2003.

På Kommissionens vegne

David Byrne

Medlem af Kommissionen

(1) EFT L 302 af 31.12.1972, s. 28.

(2) EFT L 198 af 21.7.2001, s. 11.

(3) EFT L 170 af 16.6.1998, s. 16.

(4) EFT L 325 af 30.11.2002, s. 40.

BILAG

""

BILAG II

Dyresundhedsgarantier, der kræves for udstedelse af sundhedscertifikat for fersk kød

>TABELPOSITION>

NB:

Import af fersk kød til konsum er ikke tilladt, medmindre et program for kontrol af restkoncentrationer i det eksporterende tredjeland er blevet godkendt af Kommissionen.